Virallinen lehti nro C 289 , 11/10/1999 s. 0060



KIRJALLINEN KYSYMYS E-3559/98 esittäjä(t): Franz Linser (NI) neuvostolle (1. joulukuuta 1998) Aihe: Brennerin tiemaksut ja kauttakulkuliikennettä koskevat neuvottelut Sveitsin kanssa Neuvoston puheenjohtajavaltion Itävallan edustaja, valtiosihteeri Ferrero-Waldner vastasi Euroopan parlamentissa Strasbourgissa neuvoston kyselytunnilla 16. syyskuuta 1998 parlamentin jäsenen Frischenschlagerin (ELDR) kysymykseen, joka koski EU:n ja Sveitsin välisiä neuvotteluja. Vastauksen mukaan Sveitsin korkeammat maksut (tässä tarkoitetaan tienkäyttömaksuja) johtaisivat Brennerin tiemaksujen korotuksiin. Lisäksi neuvoston edustaja korosti, että Sveitsin maksujen tulisi perustua infrastruktuurikustannuksiin. Sveitsissä järjestettiin 27. syyskuuta 1998 kansanäänestys, jossa hyväksyttiin raskaalta liikenteeltä perittävä maksu. 1. Onko neuvosto Sveitsin kansanäänestyksen ja siihen liittyvän tiemaksujen korotuksen jälkeen sitä mieltä, että Brennerin maksuja tulisi korottaa? 2. Jos neuvosto ei ole maksujen korottamisen kannalla, miten se perustelee kantansa? 3. Katsooko neuvosto, että raskaalta liikenteeltä perittävässä maksussa noudatetaan periaatetta, jonka mukaan tieliikennemaksujen tulee perustua infrastruktuurikustannuksiin? 4. Jos neuvosto on eri tästä eri mieltä, miten tämä vaikuttaa neuvoston suosituksiin, jotka se antaa komissiolle Sveitsin kanssa käytäviä jatkoneuvotteluja varten? Vastaus (29. maaliskuuta 1999) 1. ja 2. Neuvosto vahvisti 18. tammikuuta 1999 yhteisen kannan, joka koskee verojen ja maksujen kantamista raskailta tavaraliikenteen ajoneuvoilta tiettyjen infrastruktuurien käytöstä (Eurovignette). Tämän yhteisymmärryksen merkittävimpiä seikkoja on Itävallalle annettu lupa käyttää tietulleja tietyin edellytyksin Kufsteinin ja Brennerin välisellä moottoritien osalla; muuhun Itävallan alueeseen sovelletaan Eurovignette-järjestelmää. Tämä on perusteltua ottaen huomioon Alppien tiettyjen teiden erityisolosuhteet, ja sen tarkoituksena on antaa mahdollisuus periä infrastruktuurien kustannuksiin suhteessa oleva maksu. Näin ollen Itävalta on ilmoittanut Kufsteinin ja Brennerin välisen reitin osalta, että kyseiseltä osuudelta perittävä painotettu keskiarvomaksu on 84 euroa. Komissio ilmoitti tässä yhteydessä, että kyseinen summa vaikuttaa asianmukaiselta ottaen huomioon painotetun keskiarvotietullin ja kyseisen infrastruktuurin rakennus-, ylläpito- ja kehityskustannusten välisen nykyisen suhteen. 3. ja 4. Rautatie- ja tieliikenteen tavarakuljetuksia koskevien Euroopan yhteisön ja Sveitsin liittovaltion välisten neuvottelujen osalta neuvosto on antanut komissiolle neuvotteluvaltuutuksen vuonna 1995. Komissio on käynyt näitä neuvotteluja siitä alkaen. Sveitsin kautta tapahtuvan kauttakuljetuksen kustannusten osalta neuvostolle on esitetty neuvottelujen edelleen avoimia seikkoja koskeva raportti ja se on päässyt periaatteelliseen yhteisymmärrykseen ratkaisusta, jonka mukaan säädetään, että vuoden 2005 jälkeen enintään 40 tonnia painavilla kuorma-autoilla on oltava vapaa pääsy Sveitsin teille kauttakulkua ja kahdenvälistä liikennettä varten vero- ja maksujärjestelmää soveltaen. Tämän järjestelmän mukaan 40 tonnia painavasta kuorma-autosta maksettava keskimääräinen maksu voi olla enintään 200 euroa. Vähemmän saastuttavista kuorma-autoista maksetaan alempi summa ja enemmän saastuttavista kuorma-autoista korkeampi summa. Tämä maksu on enintään 180 euroa siihen saakka, kunnes ensimmäinen rautatietunneli avataan tai 1 päivään tammikuuta 2008 sen mukaan, kumpi päivämääristä on aikaisempi.